قواس (موقع أركيولوجي)

قواس (ب لحروف اللاتينية Kouass) هوّ واحد لموقع أركيولوجي جا على الضفة الشمالية ديال واد غريفة (ف لقديم كان معروف ب "أنيديص" Anides)، على بعد 7,5 كلم من مدينة أصيلا.Bridoux Virginie. Les établissements de Maurétanie et de Numidie entre 201 et 33 av. J.-C. Synthèse des connaissances. In: Mélanges de l'École française de Rome. Antiquité, tome 120, n°2. 2008. Antiquité. وخا لموقع دابا جا بعيد ب كيلوميطر على جنب لمحيط لأطلسي، ف لقديم كان حداه مرسى كيطل على لبحر، و كان مربوط معا لقنالات ديال خليج كوطيص Kotes (السمية لقديمة ديال راس سپارطيل) لي وصفها سيلاكس د بلعاني Pseudo-Scylax ف الرحلة ديالو. لمرسى غطاه التراب لي جابو لواد معا مرور الزمان.

قواس كانت تجمع سكني ل أغراض تجارية، و كانت ف موقع سطراتيجي، حيت جات ف لملاقية ديال جوج طرقان قديمة وحدة على لاكوط كاتدي ل ليكسوس، و لوخرة كاتدي ل الداخل ل وليلي. زيادة على كونها ف ديك لوقيتة جات ديريكت على جنب لبحر. لموقع ديال قواس كان مأهول من لقرن 6 قبل لميلاد، ف لفترة لي كاتسمى لفترة لموريطانية لعتيقة، و تّهجر مابين 50 تال 30 قبل لميلاد،Mohamed K. Alaoui et al., Un lieu de culte d'époque maurétanienne à Kouass ?, in: Du culte aux sanctuaires l'architecture religieuse dans l'Afrique romaine et byzantine, Actes du colloque 18-19 avril 2013, éditions de Boccard, 2018, p. 68 قبل ما يعاودو يسكنوه الناس ف لقرون لوسطانية.

 السمية 
السمية لأصلية ف لموضع مامعروفاش من لمصادر التاريخية و لإپيڭرافية. السمية د "قواس" لي مخدّمة دابا جات من لبقايا د لبني د الرومان ف ديك لمنطقة لي كانلقاو فيه تقويسات.

 كرونولوجيا 
التبقشيش د لأركيولوجيين ف لموقع من 2009 ف إطار لبرنامج د ربع سنين "لأبحات لأركيولوجية لفرانكو-مغريبية ف قواس" Recherches archéologiques franco-marocaines à Kouass، لي سيّروه ڤيرجيني بريدو، و محمد كبيري علوي، عطاو كرونولوجيا ديال السكنى فيه على 5 د لفترات:

 لفترة لموريطانية لعتيقة (قبل لقرن 5 ق.م)
 لفترة لموريطانية لقديمة (لقرون 5 و 4 ق.م)
 لفترة لموريطانية لوسطانية (لقرون 3 و 2 ق.م)
 لفترة لموريطانية الجديدة (لقرن 1 ق.م)
 لقرون لوسطانية (لقرن 12 تال 15)

 تاريخ 

 لفترة لموريطانية 
التبقشيش لي تدار ف هاد لموقع كيبيّن بلي كان مأهول علّاقل من لقرن 6 قبل لميلاد. لباحتة ڤيرجيني بريدو قتارحات بلي لموقع يقدر يكون قدم، على عتيبار واحد لأمفورة من نوع "راشڭون Rachgoun 1" لي تّلقات تماك.

قواس وصلات ل لأوج د لإزدهار ديالها ف لقرن 5 و 4 ق.م، و كانت ف حلقة قوية ديال التبادل التجاري معا لمنطقة د مضيق جبل الطر، سيرتو معا مدينة ڭادير ؤلا ڭاديس (دابا كاديكس Cadix ف سپانيا). السيت تّلقاو فيه تا مصنوعات جايين من مناطق خرين ف لبحر الدخلاني، بحال إبيزا، سردينيا، جنوب الطاليان، ليونان و قرطاج.Bridoux Virginie, Kbiri Alaoui Mohamed, Kermorvant Alain. Kouass (Asilah, Maroc). In: Mélanges de l'École française de Rome. Antiquité, tome 121, n°1. 2009. Antiquité.

من لبدية تقريبا، قواس ولا عندها طابع حضري ب بلان مربّعي منضّم، بنايات كبار، طرقان معبّدين و مناطق د السكنى، و تا حيط دفاعي ضاير على لمدينة لغلض ديالو 1,2 تال 1,5 ميترو.

تّلقاو مجوهرات ف لموقع ب ستيل فينيقو-بونيقي، لي منها ميدالية د النقرة ب نقشات مدهّبة، ڭورميطات د النقرة، خاتم مصاوب ب الجاج، و 500 حلية د النقرة ؤ لكوكياج و الجاج، و غيرهوم. هاد لمجوهرات كيرجعو ف لغالب ل فترة ديال التدمير د لمدينة ف اللخر د لقرن 4 قبل لميلاد، شي لي كيفسر علاش بقاو ف بلاصتهوم.

واحد لبناية كبيرة ف لموقع لي كاترجع ل لقرن 4 ق.م، من لبقايا ديالها كايبان بلي كاتشبه ل معابد محلولين ل السما، لي تلقاو ف مواقع بونيقيين خرين ف تونس و لبرطقيز.Mohamed K. Alaoui et al., Un lieu de culte d'époque maurétanienne à Kouass ?, in: Du culte aux sanctuaires l'architecture religieuse dans l'Afrique romaine et byzantine, Actes du colloque 18-19 Avril 2013, éditions de Boccard, 2018, p. 73 بناية خرة جات ف موضع عالي ف السيت، و لي تلقاو فيها شقفات د لفلوس و طراف د السيراميك كيرجعو ل مابين لقرن 3 تال 1 قبل لميلاد، تكهّن لباحت ميشيل پونزيش بلي تقدر تكون قشلة عسكارية قبل-رومانية، ف لوقت لي ف. لوبيز بارضو ڭال بلي تقدر تكون مخزن د لأمفورات.

عدد د لمعامل تلقاو ف لموقع، منها معامل متعلقين ب تصنيع لمواد د لمعدن، لي كيرجعو ل فترة سابقة على لقرن 1 قبل لميلاد. لمدينة تهجرات مابين عوام 50 و 30 قبل لميلاد، إما بسباب حملة عسكارية ديال لماليك بوكوس التاني، ؤلا تأسيس مستعمرة رومانية ف زيليل (دابا الدشر الجديد) لي جات قريبة ليها.

 لفترة الرومانية 
علَاحْقَّاش لموضع تّهجر، ماتّلقاوش بزاف د لأتار لي كيرجعو ل لفترة الرومانية. وخا داكشي، ميشيل پونزيش كيشير ل وجود 4 د لوزينات د التمليح تماك، لي كيرجعو ل لقرن 1 و لقرن 3 ميلادي، و لي يقدرو يكونو كانو ديجا خدّامين قبل مايجيو الرومان. تّلقات تا قناة مقنطرة aqueduct لي الطول ديالها 750 ميترو و كانت كاتدي لما ل لمرسى.

 فترة لقرون لوسطانية 
قواس عاود تسكنات مابين لقرن 12 و لقرن 15، كيما كيدلو على هادشي بقايا ديال السراميك ب ستيلات إسلامية، سيرتو من لفترة لمرينية، و ب التأريخ ديال لعضام د لحيوانات. أغلب النواع د السيراميك كيرجعو ل لمراكز لكبار ف لأندلس و شمال إفريقيا، ولاكين كاينة نسبة لي تقدر تكون كاترجع ل فترات قدم، شي لي كيشير ل إمكانية ستيطان إسلامي ف فترات قبل من لقرن 12. تّلقاو تا شقفات ديال "فلس" د إفريقية (تونس دابا) لي تسك ف لقيروان ف عام 759 ميلادية. هادشي خلا لباحتين يڭولو بلي قواس هيّ نيت "نبروش" لي هضر عليها لبكري ف لقرن 11، و ڭال بلي كانو ساكنينها قبايل لواتة لأمازيغية.

 لمعمار 
لمعمار ديال قواس كيتميّز بشكل عام ب تخدام مواد محلية، بحال ياجور مصاوب ب لغيس و تخدام لغيس ف تلصاق لياجور، و لڭبص.

 النضام د لماكلة 
التحليل ديال لبقايا د لعضام د لحيوانات كيعطي فكرة على النضام د لماكلة ديال السكان ف لفترات لموريطانية و لإسلامية. هاد النضام كان معتامد على سيرتو على اللحوم لحمرا، بحال لبڭري، لغنمي، لعنزي، لخنزير، لعودان، لحمير، لكلاب، و اللحوم لبيضا بحال الدجاج. النسبة د لماكلة ديال لحيوانات لبرية قليلة بزاف، بحال لخنزير لبري، لڭنفود، لبط، و لقنان، زيادة على لحوت. لبڭري كيمتّل أكبر نسبة ف لماكلة د السكان، و لعودان تقريباً ماكانش كيتكال. ف لفترة لإسلامية دخلو تا الجمال، و نقصات لماكلة د لخنزير بشكل كبير. لغنمي تا هوّ ولا كيتكونصوما كتر شوية، معا حيوانات برية بحال الجدي و الطيور.Benoît Clavel et al., La consommation animale sur le site antique et médiéval de Kouass (Maroc). Marqueur socio-culturel et artefacts taphonomiques, in: L'Homme et l'Animal au Maghreb, de la Préhistoire au Moyen-âge, Presses universitaires de Provence

 تصاور 

 مصادر 

 مزاود 
 تصاور ديال قواس

تصنيف:موقع أتاري ف لمغريب